แรงซื้อเก็งกำไรหนุนราคาทองขยับขึ้น
ญญาทองคำตลาดนิวยอร์กปิดขยับขึ้นเมื่อคืนนี้ (31 พ.ค.) เนื่องจากนักลงทุนเข้ามาช้อนซื้อเก็งกำไร หลังจากสัญญาทองคำร่วงลงติดต่อกัน 8 วันทำการก่อนหน้านี้ อย่างไรก็ตาม เมื่อพิจารณาตลอดทั้งเดือนพ.ค.นั้น สัญญาทองคำร่วงลงกว่า 5.6%
1 มิ.ย. 2559

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนส.ค.ขยับขึ้น 80 เซนต์ หรือ 0.07% ปิด (31 พ.ค.) ที่ระดับ 1,217.50 ดอลลาร์/ออนซ์, สัญญาโลหะเงินส่งมอบเดือนก.ค.ลดลง 27.50 เซนต์ หรือ 1.69% ปิดที่ 15.994 ดอลลาร์/ออนซ์, สัญญาพลาตินัมส่งมอบเดือนก.ค.ลดลง 1.80 ดอลลาร์ หรือ 0.18% ปิดที่ 980.40 ดอลลาร์/ออนซ์ และสัญญาพัลลาเดียมส่งมอบเดือนก.ย.เพิ่มขึ้น 8.35 ดอลลาร์ หรือ 1.6% ปิดที่ 547.35 ดอลลาร์/ออนซ์
นักลงทุนเข้ามาช้อนซื้อเก็งกำไร หลังจากสัญญาทองคำร่วงลงติดต่อกัน 8 วันทำการก่อนหน้านี้ โดยส่วนใหญ่ได้รับแรงกดดันจากความวิตกกังวลที่ว่า ธนาคารกลางสหรัฐ (FED) อาจจะปรับขึ้นอัตราดอกเบี้ยในการประชุมเดือนมิ.ย.หรือก.ค. หลังจากที่เจ้าหน้าที่หลายคนของเฟด รวมถึงนางเจเน็ต เยลเลน ประธานเฟด ได้ออกมาสนับสนุนให้มีการปรับขึ้นดอกเบี้ย
ทั้งนี้ แม้ว่าสัญญาทองคำดีดตัวขึ้นเมื่อคืนนี้ แต่ภาวะการซื้อขายโดยรวมยังคงได้รับแรงกดดันจากความกังวลเรื่องเฟดขึ้นดอกเบี้ย โดยเฉพาะอย่างยิ่งหลังจากสหรัฐเปิดเผยข้อมูลเศรษฐกิจที่แข็งแกร่งเมื่อคืนนี้ รวมถึงการใช้จ่ายผู้บริโภคของสหรัฐที่พุ่งขึ้น 1.0% ในเดือนเม.ย. ซึ่งเป็นการปรับตัวขึ้นแข็งแกร่งที่สุดนับตั้งแต่เดือนส.ค.2009 และสูงกว่าที่นักวิเคราะห์คาดการณ์ว่าจะเพิ่มขึ้นเพียง 0.7%